《次韵酬提举林彦伯见赠》
宋代·黄履

一篇遗我价十州，累幅溢目如星稠。清时名遂事高尚，启期三乐消百忧。

嗟余与公晚相值，读此始叹真诗流。辞严义笃起余兴，白云绕笔窗前游。

乍如无盐烛青镜，顾视西子知狂羞。又如午夜按长剑，恍惚不辨明珠投。

为公聊叙我来幸，皇华相厚如相酬。民淳事简称迂拙，阅月偶谐庭今修。

因寻遗迹共登览，乘醉赓咏驰如邮。王襄宣布岂足颂，愧公直欲昭旂旒。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。